กันตนา

ยุคแรก

กันตนา ถือกำเนิดขึ้นเมื่อปี พ.ศ. 2494 โดยเริ่มจากคณะละครวิทยุกันตนาที่ ประดิษฐ์ กัลย์จาฤกและสมสุข กัลย์จาฤก ร่วมกันก่อตั้งขึ้น ตามคำดำริของครูเอิบ กันตถาวร เจ้าของคณะละครวิทยุกันตถาวร  ท่ต้องการก่อตั้งคณะละครวิทยุขึ้นอีกหนึ่งคณะเพื่อตอบสนองความต้องการตลาดกิจการวิทยุท่กำลังเติบโตขึ้นอย่างรวดเร็วในตอนนั้น และเพื่อให้รับกับนามสกุล กัลย์จาฤก ของประดิษฐ์ เจ้าของคณะละครใหม่ในเครือกันตถาวร จึงให้ชื่อว่า 'คณะกันตนา'   โดยมีประดิษฐ์เป็นผู้มีหน้าที่ในการผลิตและยืนอยู่เบื้องหน้าในการบริหารกิจการ ส่วนสมสุขคือผู้อยู่เบื้องหลัง คอยสร้างสรรค์จินตนาการออกมาเป็นบทละคร ภายใต้นามปากกาว่า กุสุมา สินสุข
ในปี พ.ศ. 2501 กองทัพบกตั้งสถานีโทรทัศน์ ช่อง 7 ขาว-ดำ (ช่อง 5 ปัจจุบัน) กันตนาก็ประเดิมละครโทรทัศน์ ในปีแรกของสถานีแห่งนี้ ด้วยเรื่อง หญิงก็มีหัวใจ
ปี พ.ศ. 2519 กันตนาก่อตั้งคณะส่งเสริมศิลปินขึ้นมา ผลิตละครทางเลือกใหม่ แนวสร้างสรรค์สังคมทางสถานีวิทยุโทรทัศน์กองทัพบกช่อง 5 เรื่องแรกคือ ทางที่ไม่ได้เลือก เป็นละครเรื่องแรก ในวงการทีวีที่เปลี่ยนจากการบอกบท มาเป็นตัวละครต้องท่องบทมาเอง ทำให้ผู้ชมได้รับอรรถรสในการดูมากขึ้น

ยุคกลาง

ปี 2523 บริษัท กันตนา วิดีโอ โปรดักชั่น จำกัด ได้รับบัตรส่งเสริมการลงทุนเป็นรายแรกในวงการโทรทัศน์ กันตนาริเริ่มผลิตละครโทรทัศน์ และโฆษณา ด้วยระบบ วิดีโอ และผลิตสารคดีโลกกว้างทางแคบ ชุดเรื่องกินเรื่องใหญ่ เป็นสารคดีสั้น 1-3 นาที เรื่องแรกๆ ของประเทศไทย
ปี 2523-2526 ละครสร้างสรรค์สังคมเรื่อง บาปบริสุทธิ์ ประสบความสำเร็จอย่างมาก และสร้างชื่อเสียง อย่างมากให้กับกลุ่มนี้เช่นกัน
ปี 2527 ก่อตั้งบริษัท กันตนา จำกัด ที่ถนนรัชดาภิเษก และได้รับการส่งเสริมการลงทุน
ปี 2532 เริ่มทำภาพยนตร์ไทย เรื่อง แม่เบี้ย เป็นเรื่องแรก ในชื่อของบริษัท กันตนา โมชั่น พิคเจอร์  (ก่อนหน้านั้น ตั้งแต่ปี 2503 ละครวิทยุที่โด่งดังจากคณะกันตนา มักมีผู้นำไปสร้างภาพยนตร์  เช่น  ตุ๊กตาผี สุรีย์รัตน์ล่องหน บันทึกรักพิมฉวี จนกระทั่งปี 2515 เพชรตาแมว เป็นผลงานภาพยนตร์เรื่องแรกในนามของกันตนา ร่วมกับละโว้ภาพยนตร์)
ปี 2533 ร่วมกับบริษัท โตเอะ จำกัด ตั้งบริษัทกันตนาแอนนิเมชั่น ผลิตงานแอนนิเมชั่นระดับสากล
ปี 2541 ร่วมมือกับบริษัทล็อกซเล่ย์ วีดีโพสท์ จำกัด ตั้งบริษัท โอเรียลทัล โพสท์ จำกัด บริษัทที่มีเทคโนโลยีระดับ world Class ที่ครบวงจรที่สุดในภาคพื้นเอเชียตะวันออกเฉียงใต้

ในปัจจุบัน

ปี พ.ศ. 2546 บริษัท กันตนา กรุ๊ป จำกัด (มหาชน) ได้จดทะเบียนเป็นบริษัทมหาชน โดยจดทุนทะเบียนถึง 850,000,000 บาท กันตนากรุ๊ปมีความพร้อมมากขึ้น การจัดขยายโครงสร้างธุรกิจภายในลงตัวโดยแบ่งเป็นสายงานธุรกิจอย่างชัดเจน ได้แก่ สายธุรกิจรายการละครโทรทัศน์ สายธุรกิจภาพยนตร์และแอนิเมชั่น และสายธุรกิจการศึกษาและราชการสัมพันธ์ และยังพัฒนาโครงการใหญ่ (กันตนา มูฟวี่ ทาวน์) ในนามบริษัท กันตนา มูฟวี่ทาวน์ (2002) จำกัด ตั้งอยู่ ณ อำเภอพุทธมณฑล จังหวัด นครปฐม ในพื้นที่ 800 กว่าไร่ มูลค่ากว่า 2,000 ล้านบาท
ปี พ.ศ. 2553 บริษัท กันตนาเอ็ดดูเทนเมนท์ (อินเตอร์เนชั่นแนล) จำกัด ได้รับอนุญาตจากสำนักงานคณะกรรมการการอุดมศึกษา ให้จัดตั้งสถาบันอุดมศึกษาขึ้น โดยมีชื่อว่า สถาบันกันตนา และ กันตนาเทรนนิ่งเซ็นเตอร์
ปี พ.ศ. 2558 กันตนา กรุ๊ป ปรับการสื่อสารภาพลักษณ์องค์กรใหม่ หรือ Re-Branding  “KANTANA” เพื่อสร้างเอกลักษณ์ใหม่ยืนยันการเป็นผู้นำในการนำเสนอสิ่งใหม่ให้กับวงการอย่างต่อเนื่อง และการสื่อสารเป้าหมายที่ชัดเจนขององค์กร “มุ่งมั่นเป็นผู้ผลิตและเจ้าของสื่อที่ได้รับการยอมรับและชื่นชอบมากที่สุดในระดับสากล  

ผลงาน

กันตนา ได้ผลิตรายการโทรทัศน์หลายประเภทเช่น เกมโชว์ ควิซโชว์ ทอล์คโชว์ วาไรตี้โชว์ เรียลลิตี้โชว์ สารคดี วาไรตี้คอเมดี้โชว์ รายการเพลง รายการเด็ก และละคร เป็นจำนวนหลายร้อยรายการ เพื่อนำเสนอออกอากาศผ่านทาง สถานีโทรทัศน์ไทยทีวีสีช่อง 3,สถานีวิทยุโทรทัศน์กองทัพบกช่อง 5, สถานีโทรทัศน์สีกองทัพบกช่อง 7,  สถานีโทรทัศน์ช่อง 9 เอ็มคอตเอชดี, สถานีโทรทัศน์ไอทีวี(ภายหลังใช้ชื่อว่า สถานีโทรทัศน์ทีไอทีวี และปัจจุบันคือสถานีโทรทัศน์ไทยพีบีเอส) สถานีโทรทัศน์อมรินทร์ทีวี สถานีโทรทัศน์เนชั่นทีวี สถานีโทรทัศน์ไทยรัฐทีวี สถานีโทรทัศน์พีพีทีวี ปัจจุบันกันตนา กรุ๊ปมีรายการโทรทัศน์และละครที่กำลังออกอากาศอย่างต่อเนื่อง ทั้งในระบบสถานีโทรทัศน์ดิจิทัลทีวี และในรูปแบบขายสิทธิ์ทางแอปพลิเคชัน LINE TV  (รายการที่กำลังออกอากาศอยู่ เน้น ตัวหนา)

กลุ่มธุรกิจและบริษัทในเครือกันตนา

บมจ.กันตนา กรุ๊ป มีบริษัทร่วมทุนและบริษัทในเครือ ภายใต้กลุ่มบริษัทดังนี้

1.ธุรกิจคอนเทนต์ (Content Business)

1.บริษัท กันตนา มีเดีย แอนด์ มาร์เก็ตติ้ง จำกัด
2.บริษัท กันตนา มูฟวี่ ทาวน์ (2002) จำกัด
3.บริษัท กันตนา เอฟโวลูชั่น จำกัด
4.บริษัท กันตนา โมชั่น พิคเจอร์ส จำกัด
5.บริษัท สาระดี จำกัด
6.บริษัท เมเจอร์ กันตนา บรอดแคสติ้ง จำกัด

2.ธุรกิจโปรดักชั่น เซอร์วิส (Production Service Business)

1.บริษัท กันตนา โพสท์ โปรดักชั่น (ไทยแลนด์) จำกัด
2.บริษัท กันตนา โพสท์ โปรดักชั่น (เวียดนาม) จำกัด
3.บริษัท กันตนา โปรดักชั่น เซอร์วิส จำกัด
4.บริษัท กันตนา ซาวด์ สตูดิโอ จำกัด
5.บริษัท กันตนา แอนิเมชั่น สตูดิโอ จำกัด
6.บริษัท กันตนา เจแปน คอร์ปอร์เรชั่น จำกัด

3.ธุรกิจเอ็ดดูเคชั่น (Education Business)

1. บริษัท กันตนา เอ็ดดูเทนเมนท์ (อินเตอร์เนชั่นเนล) จำกัด
2. สถาบันกันตนา

4.ธุรกิจนิวบิสเนส (New Business)

1.บริษัท กันตนา สปอร์ต แอนด์ เอ็นเตอร์เทนเม้นท์ จำกัด
2.บริษัท เค พรีแคสท์ คอนสตรั๊คชั่น จำกัด